

**ภาพข่าวประชาสัมพันธ์**

**กรุงไทยรวมพลังจิตอาสาบรรจุถุงยังชีพ บรรเทาความเดือดร้อนผู้ประสบอุกทกภัย**

ธนาคารกรุงไทย ตระหนักถึงความเดือดร้อนของพี่น้องประชาชนที่ได้รับผลกระทบจากสถานการณ์  
น้ำท่วมอย่างเฉียบพลันและยังคงมีปริมาณน้ำเพิ่มสูงขึ้นในหลายพื้นที่ของประเทศ จำเป็นต้องได้รับความช่วยเหลืออย่างเร่งด่วน **จึงรวมพลังจิตอาสาของธนาคาร นำโดยผู้บริหารและพนักงานธนาคาร** **ร่วมบรรจุถุงยังชีพ ซึ่งประกอบด้วย ข้าวสารและอาหารแห้ง เพิ่มเติมอีกจำนวนกว่า 3,600 ชุด** โดยจะนำไปมอบให้ผู้ประสบภัยในหลายพื้นที่ เพื่อช่วยบรรเทาความเดือดร้อนในเบื้องต้น

จากสถานการณ์น้ำท่วมที่ยังคงวิกฤต โดยมีฝนตกหนักและปริมาณน้ำฝนสะสมเป็นจำนวนมาก ธนาคารกรุงไทย จึงได้เตรียมความพร้อมในการช่วยเหลือลูกค้าและประชาชนในทุกด้าน ทั้งการส่งมอบถุงยังชีพเพื่อบรรเทาความเดือดร้อน **โดยได้ส่งมอบถุงยังชีพให้แก่ผู้ประสบภัยไปแล้วกว่า 4,700 ชุด และเตรียมส่งมอบอีกกว่า 3,600 ชุด** นอกจากนี้ ธนาคารยังออกมาตรการความช่วยเหลือเพื่อบรรเทาความเดือดร้อน สำหรับบุคคลรายย่อยและผู้ประกอบการเอสเอ็มอี เพื่อช่วยลดภาระทางการเงิน ครอบคลุมการลดดอกเบี้ย และลดค่างวดชำระหนี้ พร้อมเสริมสภาพคล่องในการดำรงชีพ ตลอดจนการซ่อมแซมทรัพย์สินและที่อยู่อาศัยที่ได้รับ  
ความเสียหาย ซึ่งผู้ประสบภัย สามารถติดต่อขอเข้าร่วมมาตรการได้ที่ธนาคารกรุงไทยทุกสาขา สำนักงานธุรกิจ  
ทั่วประเทศ หรือสาขาที่มีบัญชีเงินกู้ ได้จนถึง 31 มีนาคม 2568 สอบถามข้อมูลเพิ่มเติมได้ที่ Krungthai Contact Center โทร 02-111-1111

ธนาคารยังได้ร่วมกับองค์กรพันธมิตรต่างๆ ลงพื้นที่ให้ความช่วยเหลือผู้ประสบภัย รวมทั้งเป็นสื่อกลาง  
ส่งต่อความช่วยเหลือจากคนไทยผู้ที่มีจิตศรัทธาที่ร่วมบริจาคเงินผ่าน มูลนิธิอาสาเพื่อนพึ่ง (ภาฯ) ยามยาก สภากาชาดไทย **มียอดบริจาค ณ วันที่ 7 ตุลาคม 2567 รวมทั้งสิ้น 19,911,580.97 บาท**

ผู้ที่มีจิตศรัทธา สามารถร่วมบริจาคผ่านมูลนิธิอาสาเพื่อนพึ่ง (ภาฯ) ยามยาก สภากาชาดไทย ด้วยการสแกน QR Code E-Donation ผ่านแอปพลิเคชันของทุกธนาคาร ซึ่งข้อมูลการบริจาคจะส่งเข้าระบบลดหย่อนภาษีของกรมสรรพากรอัตโนมัติ หรือบริจาคผ่านบัญชีออมทรัพย์ ชื่อบัญชี มูลนิธิอาสาเพื่อนพึ่ง (ภาฯ) ยามยาก สภากาชาดไทย ธนาคารกรุงไทย สาขานานาเหนือ เลขที่ 000-0-60128-4 หรือดูรายละเอียดเพิ่มเติมได้ที่ <https://krungthai.com/th/krungthai-update/promotion-detail/2052>

**ทีม Marketing Strategy**

**7 ตุลาคม 2567**